የድሬዳዋ ከተማ አስተዳደር በኮሮና ወረርሽኝ ምክንያት እንቅስቃሴን ሊገድብ እንደሚችል አስታወቀ፡፡
ባሕር ዳር፡ ሚያዝያ 14/2012 ዓ.ም (አብመድ) የስርጭት ሁኔታው ታይቶ ማንም ሰው ከቤቱ እንዳይወጣ ሊታገድ ስለሚችል የከተማው ነዋሪ ቅድመ ዝግጅት ማድረግ እንደሚገባው የድሬዳዋ ከተማ አስተዳደር አስታውቋል፡፡የከተማ አስተዳደር ጤና ቢሮ ኃላፊ ለምለም በዛብህ የኮሮና ቫይረስ ወረርሽኝ ድሬዳዋ ላይ እያደረሰ ካለው ስጋት አንጻር የስርጭት ሁኔታው ታይቶ እንቅስቃሴ ሊገደብ ስለሚችል የከተማው ኅብረተሰብ ዝግጁ እንዲሆን መልእክት አስተላልፈዋል።ማኅበረሰቡ በሃይማኖት አባቶች፣ በመንግሥትና በጤና ባለሙያዎች የሚተላለፉ መልእክቶችን መተግበር እንዳለበት ያሳሰቡት ቢሮ ኃላፊዋ ችግሩ ሊሰፋና ከቁጥጥር ውጪ ሊሆን ስለሚችል ኅብረተሰቡ አቅሙ በፈቀደ መጠን ድጋፍ እንዲያደርግ ጠይቀዋል።ኅብረተሰቡ በተለይም ከጂቡቲ ተመላሽ ሰዎችን በመጠቆም እያደረገ ያለው ተሳትፎ የሚበረታታ መሆኑን የገለጹት ወይዘሮ ለምለም ይህንንም አጠናክሮ በመቀጠል ራሱን ከበሽታው እንዲከላከል ጥሪ አቅርበዋል።የድሬዳዋ ከተማ ለይቶ ማቆያ ቦታዎች ሦስት ዓይነት ደረጃ እንዳላቸው መግለጻቸውንም ኢፕድ ዘግቧል፡፡ የመጀመሪያው በላቦራቶሪ ምርመራ ታማሚዎችን በመለየት የሚታከሙበት ትልቅ ሆስፒታል ነው፡፡ ሁለተኛው ከወረርሽኙ ጋር ተቀራራቢ ምልክት ያሳዩ ሰዎች ናሙና ተወስዶ ውጤቱ እስኪታወቅ ድረስ የሚቆዩበት ነው። ሦስተኛው ደግሞ ከጂቡቲ ተመላሾችንና በቫይረሱ ተጠርጣሪዎችን ለይቶ ለማቆየት የሚውል ስፍራ መሆኑን አብራርተዋል።ምርመራው የሚከናወነው ናሙና ወደ አዲስ አበባ እና ሐረር በመላክ መሆኑን የተናገሩት ቢሮ ኃላፊዋ የመመርመሪያ ማሽኑን በድሬዳዋ ከተማ የማስገባት ሥራ እየተከናወነ እንደሚገኝም አስታውቀዋል፡፡